Spilleren kan velge mellom over 100 forskjellige karakterer å spille som - inkludert mer enn 20 ulike dinosaur-arter, deriblant Ankylosaurus, Stegosaurus, Triceratops og Tyrannosaurus rex. Mr. DNA, en tegneseriefigur fra Jurassic Park-filmen fra 1993 kan gi spilleren enkelte hint eller forskjellige trivia om dinosaurer underveis. Menneskelige karakterer inkluderer blant annet Dr. Alan Grant, Ian Malcolm, og Owen Grady. Hver karakter har spesielle evner, og det kreves bruk av hver karakters spesifikke evner for å komme seg gjennom hele spillet. Fiender som spilleren risikerer å møte i løpet av spillet inkluderer Compsognathus, Dilophosaurus og Velociraptor.